לסר אורי

לֶסֶר אורי (בגרמנית: Lesser Ury; 7 בנובמבר 1861 – 18 באוקטובר 1931) היה צייר יהודי-גרמני שהשתייך לקבוצת "בית הספר לציור בדיסלדורף" (Düsseldorfer Malerschule). אורי השתייך בציוריו לזרם האימפרסיוניסטי. היה חבר בקבוצות הזצסיון הברלינאי (Sezession) במינכן ובברלין. את רוב תקופת יצירתו בילה בברלין וצייר ברבים מציוריו את נופיה.

קורות חיים
נולד בשם לֶאו לסר (אליעזר) אורי בעיירה  שבמחוז פּוֹזֶן, פרוסיה (כיום מְיֶינְדזיחוּד [Międzychód] שבפוזנן, פולין), בנם של פאני (לבית שוורץ) ויוסף, אופה. לאחר מות אביו ב־1872 עברה אימו עם לסר ושני אחיו לברלין, שם עבדה כתופרת. לאחר שפרש מבית הספר התיכון באמצע לימודיו, החל ב־1879 בלימודים באקדמיה לאמנות בדיסלדורף (Kunstakademie Düsseldorf). בשנים שלאחר מכן, נדד אורי בערים פריז, בריסל, שטוטגרט, קרלסרוהה ומינכן. בכל המקומות הללו הוא למד בבתי ספר לציור, עד אשר שב ב־1887 לברלין, שם יצר קשר חברי קרוב עם הצייר מקס ליברמן. בעשור הראשון לפעילותו האמנותית הוא חזר שוב ושוב אל דמות התופרת, שהכיר מקרוב בילדותו, בציור "השטיח האדום". בימיו בפריז החל אורי לצייר את ציורי התפנים (interieurs), הרחוב והאווירה הלילית, וכן את ציורי הפרחים הראשונים שלו. נושאים אלה סימנו את תחילת התפתחותו האומנותית שהגיעה לשיאה בציורי וולווט (Volluvet כפר פלמי בו שהה אורי מס’ חודשים ב־1883/4). ב־1889 הציג את תערוכתו הראשונה בברלין. ב־1893 הציג תערוכה יחיד נוספת. באותה עת עלו יחסיו עם ליברמן על שרטון והם נותרו יריבים מושבעים עד סוף ימיהם. בהמשך זכה אורי להכרה.

בשנת 1903 הכיר את מֶטָה שטרייטר (Meta Streiter; "קטינקה" בפיו), שהייתה עבורו מודל, מוזה ורעייתו עד מותו.

האספן פאול קסירר הציג ב־1916 תערוכה רטרוספקטיבית שלו וב־1922 הוצגה תערוכה גדולה, עם 150 מיצירותיו, לרגל מלאת לו 60 שנה. אורי יצר מספר רב של עבודות בשמן, רישומים, ליתוגרפיות ותחריטים, אבל כישרונו הגדול היה בציורי פסטל, והוא נחשב לאחד מגדולי ציירי הפסטל במאה ה-19 הוא גם צייר סצנות תנ"כיות, שרבות מהן לא שרדו. בשנותיו האחרונות הרבה לצייר נופים עירוניים במזג אויר סוער, בעלי אופי מלנכולי.

ב־1928 עבר אירוע לב ולאחר מכן התדרדרה בריאותו, כוחו היצירתי פחת והוא מיעט לצאת מביתו.
ב־1931 תכננה הגלריה הלאומית בברלין לעניק לו פרס על מפעל חייו, אולם הוא נפטר כשלושה שבועות לפני כן. נקבר בבית הקברות היהודי בווייסנזה.

אורי צייר אלפי ציורים ורובם נמצאים אצל אספנים פרטיים. בשנים האחרונות זוכים ציוריו להכרה ועניין מחודשים.

על שמו נקרא רחוב בתל אביב, בקרבת בית החולים איכילוב.

מיצירותיו
 נולנדורפפלאץ בלילה
 דוד בתפילה
 השטיח האדום
 כיכר פוטסדאם בלילה

לקריאה נוספת
 Karl Schwarz, “Lesser Ury (1861–1931)”. Jewish Quarterly, 8, 4 (1961), pp. 24–25
 Martin Buber, “Lesser Ury”, Ost und West, 2. Jg. (1901), 2, pp. 113–128
 Joachim Seyppel, Lesser Ury, der Maler der alten City. Leben, Kunst, Wirkung. eine Monographie, Berlin: Gebr. Mann, 1987
 Hermann A. Schlögl, Karl Schwarz (eds.), Lesser Ury, Zauber des Lichts, Berlin: Käthe-Kollwitz-Museum, Gebr. Mann Verlag, 1995
 “Lesser Ury : ein Lebensbericht nach Dokumenten und Briefen”, pp. 11-71
 Karl Schwarz, “Lesser Ury: ein Essay”, pp. 73-88

קישורים חיצוניים

 ביוגרפיה 
 מוזיאון הכט - תמונות נוספות




הערות שוליים

קטגוריה:יהודים חברי הזצסיון הברלינאי
קטגוריה:ציירים יהודים גרמנים
קטגוריה:יהודים הקבורים בבית הקברות היהודי בווייסנזה
קטגוריה:גרמנים שנולדו ב-1861
קטגוריה:גרמנים שנפטרו ב-1931